Zagreb, 12. kolovoza 2020.g.

**Z A P I S N I K**

sa **94. sjednice** Povjerenstva za odlučivanje o sukobu interesa održane dana 12. kolovoza 2020. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

**ODSUTNI:** Tončica Božić, Tatijana Vučetić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu.

Predsjednica konstatira da se neće usvajati zapisnik sa prethodne sjednice budući nisu prisutni svi članovi Povjerenstva koji su bili na 93. sjednici.

Predsjednica poziva članove da se izjasne o tome da li prihvaćaju predloženi dnevni red i predlaže da se isti dopuni s toč. 10. Davanje mišljenja u predmetu M-79/20 ANTO BARBARIĆ, zamjenik gradonačelnika Grada Pleternice.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-65/20, na zahtjev dužnosnice BARBARE ANTOLIĆ VUPORA, zastupnice u Hrvatskom saboru,** iznosi predmet i navodi da je podnositeljica podnijela zahtjev u kojem navodi da je jedini osnivač ustanove „DOM ZA STARIJE I NEMOĆNE OSOBE DOM SV. ANE“, u kojoj je bila i zastupnik - privremeni ravnatelj ustanove, a na koje je mjesto podnijela ostavku, te je u tijeku postupak imenovanja novog zastupnika ustanove. U toj je ustanovi bila i u radnom odnosu koji je prestao sporazumnim raskidom ugovora o radu. Dužnosnica postavlja pitanje je li članstvo u ustanovi nespojivo s obnašanjem javne dužnosti, te je li kao zastupnica u Hrvatskom saboru dužna postupiti sukladno članku 16. st. l. Zakona o sprječavanju sukoba interesa i prenijeti svoja upravljačka prava na drugu osobu s obzirom da ustanova nema osnivački ulog niti temeljni kapital, dakle ne radi se o upravljačkim pravima na temelju udjela u kapitalu. Ujedno navodi kako je vlasnica obrta „DOM SV. ANA-NJEGA TIJELA, BARBARA ANTOLIĆ VUPORA“, te moli mišljenje o tome je li vlasništvo obrta nespojivo s obnašanjem javne dužnosti, te je li kao zastupnica u Hrvatskom saboru dužna poslove upravljanja obrta prepustiti poslovođi.

Izvjestitelj navodi da je Povjerenstvo prije nego je dužnosnica stupila na dužnost, donijelo očitovanje kojim je definiralo da dužnosnica može nakon stupanja na dužnost zastupnice u Hrvatskom saboru biti vlasnik obrta, ali ne može na temelju članka 14. stavka 1. ZSSI-a za vrijeme obnašanja navedene dužnosti, kao niti na temelju članka 20. stavka 3. ZSSI-a u razdoblju od 12 mjeseci od prestanka obnašanja te dužnosti obavljati poslove upravljanja tim obrtom te da je poslove upravljanja obrtom dužna po stupanju na dužnost prenijeti na poslovođu, koji može biti i član njezine obitelji te da nije suprotno odredbama ZSSI-a da njezina kći u radnom odnosu preuzme obavljanje onih poslova u ustanovi koje je prije stupanja na dužnost u ustanovi obavljala dužnosnica.

Izvjestitelj predlaže da se donese mišljenje da dužnosnica može nakon stupanja na dužnost zastupnice u Hrvatskom saboru biti vlasnica obrta, kao i jedini član/vlasnica ustanove, ali temeljem članka 14. stavka 1. ZSSI-a za vrijeme obnašanja navedene dužnosti kao i temeljem članka 20. stavka 3. ZSSI-a u razdoblju od 12 mjeseci od prestanka obnašanja te dužnosti, ne može obavljati poslove upravljanja obrtom u svom vlasništvu. Poslove upravljanja obrtom dužna je po stupanju na dužnost zastupnice u Hrvatskom saboru prenijeti na poslovođu. Sklapanje ugovora u pružanju usluga smještaja između ustanove vlasnica koje je dužnosnica i nadležnog ministarstva ne predstavlja situaciju sukoba interesa, odnosno zabranu propisanu čl. 17. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **M-68/20, na zahtjev dužnosnika IVE DUJMIĆA, gradonačelnika Grada Opatije,** iznosi predmet i navodi da je dužnosnik podnio zahtjev za mišljenjem u kojem navodi da je trgovačko društvu Marea d.o.o., u kojem udjele u vlasništvu ima njegova supruga, podnijelo zahtjev za kredit HBOR-u. Nadalje navodi kako je HBOR od dužnosnika zatražio očitavanje je li obvezan prijaviti Povjerenstvu sve okolnosti vezane za navedeno trgovačko društvo, konkretno kredit kod HBOR-a, ne samo one koje su nastale na razini Grada tj. jedinice lokalne samouprave već i na državnoj razini, obzirom da se radi o subvencioniranom kreditu (kamata subvencionirana od Ministarstva turizma), a sredstva kredita su od Europske investicijske banke.

Izvjestitelj predlaže da se donese mišljenje da nije u suprotnosti s odredbama ZSSI-a da trgovačko društvo Majur d.o.o., u kojem je imatelj udjela supruga dužnosnika podnese kreditni zahtjev Hrvatskoj banci za obnovu i razvoj za odobrenje sredstava Europske investicijske banke te kamatom subvencioniranom od Ministarstva turizma, kao niti da nadležno tijelo HBOR-a, sukladno svojim ovlastima i internim pravilima, sklopi ugovor o dodjeli kredita s navedenim trgovačkim društvom. Dužnosnik nije dužan obavijestiti Povjerenstvo o kreditnom zaduženju trgovačkog društva Marea d.o.o. niti je isto dužan navesti u izvješću o imovinskom stanju povodom bitne promjene u imovini, jer se ne radi o promjeni u imovini dužnosnika niti njegove supruge.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-71/20, na zahtjev dužnosnice NIKOLINE MATEŠIĆ KATIĆ, zamjenice općinskog načelnika Općine Tounj** iznosi predmet i navodi da je dužnosnica podnijela zahtjev za davanjem mišljenja u kojem navodi da dužnost zamjenice općinskog načelnika Općine Tounj obnaša profesionalno te bi se zaposlila u navedenoj jedinici lokalne samouprave na radnom mjestu administrativnog referenta koje je upražnjeno zbog odlaska službenika koji je bio zaposlen na navedenom radnom mjestu, u mirovinu. Dužnosnica od Povjerenstva traži mišljenje može li se prijaviti na raspisani natječaj za navedeno radno mjesto te ako bude izabrana kao najbolji kandidat, dati ostavku kao zamjenica općinskog načelnika te stupiti u radni odnos u Općini Tounj.

Izvjestiteljica predlaže da se donese mišljenje da sukladno odredbama ZSSI-a nema zapreke da dužnosnica po podnošenju ostavke na navedenu dužnost stupi u radni odnos u Jedinstvenom upravnom odjelu Općine Tounj, na radnom mjestu administrativnog referenta s obzirom da je utvrđeno kako dužnosnica nije sudjelovala u postupku provedbe javnog natječaja za zapošljavanje u Općini Tounj u kojem je i sama bila kandidat.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **M-72/20, na zahtjev dužnosnika DAMIR HABIJANA, zastupnika u Hrvatskom saboru,** iznosi predmet i navodi da je dužnosnik podnio zahtjev za mišljenjem u kojem navodi da od 22. srpnja 2020.g. obnaša dužnost zastupnika u Hrvatskom saboru te da je na lokalnim izborima održanim 2017.g. izabran za predsjednika Gradskog vijeća Grada Varaždina. Dužnosnik napominje da je dana 29. srpnja 2020.g. obavijestio nadležni odjel Grada Varaždina da se s danom 21. srpnja 2020.g. odriče naknade kao predsjednik Gradskog vijeća Grada Varaždina. S obzirom da odredbama ZSSI-a funkcija predsjednika gradskog vijeća nije navedena kao dužnost, dužnosnik od Povjerenstva traži mišljenje može li nastaviti obavljati navedenu funkciju i nakon stupanja na dužnost zastupnika u Hrvatskom saboru s obzirom da se odrekao naknade.

Dužnosnik nadalje navodi da je zamjenik predsjednika Nadzornog odbora trgovačkog društva Termoplin d.d. koje je Odlukom Gradskog vijeća Grada Varaždina o izmjenama i dopunama Odluke o utvrđivanju popisa pravnih osoba od posebnog interesa za Grad Varaždin navedeno kao pravna osoba od posebnog interesa za Grad Varaždin. S obzirom na navedeno, dužnosnik traži mišljenje može li i nadalje obavljati funkciju zamjenika predsjednika Nadzornog odbora navedenog trgovačkog društva te ako je odgovor potvrdan, može li za navedeno primati naknadu u iznosu od 3.500,00 kn sukladno Odluci Glavne skupštine društva.

Dužnosnik također navodi da je 14. siječnja 2020.g. odlukom Skupštine društva Villa Revelin d.o.o. imenovan članom Uprave navedenog trgovačkog društva za što ne prima naknadu. Dužnosnik traži mišljenje do kada mora podnijeti ostavku na navedenu funkciju.

Izvjestitelj predlaže da se donese mišljenje da na temelju članka 12. i članka 13. stavka 1. ZSSI-a dužnosnik može istovremeno uz obnašanje navedene dužnosti za koju prima plaću ili razliku plaće, obavljati dužnost predsjednika Gradskog vijeća Grada Varaždina, ali bez prava na naknadu. Na temelju članka 14. stavka 1. ZSSI-a dužnosnik ne može istovremeno uz obnašanje dužnosti zastupnika u Hrvatskom saboru, kao ni dvanaest mjeseci nakon prestanka obnašanja navedene dužnosti, biti zamjenik predsjednika Nadzornog odbora trgovačkog društva Termoplin d.d., niti član Uprave trgovačkog društva Villa Revelin d.o.o. te je obvezan, bez odgađanja, uskladiti svoje postupanje s navedenim odredbama ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **M-73/20, na zahtjev dužnosnice KLEMENTINE KARANOVIĆ, općinske načelnice Općine Majur** iznosi predmet i navodi da je dužnosnica podnijela zahtjev za mišljenjem u kojem navodi da je Jedinstveni upravni odjel Općine Majur objavio javni natječaj za prijam u službu na radno mjesto namještenik tehničar za održavanje u Jedinstvenom upravnom odjelu Općine Majur. Dužnosnica nadalje navodi da je javni natječaj objavljen u „Narodnim novinama“ te na internetskoj stranici Općine Majur kao i na oglasnoj ploči te da su roku pristigle tri prijave, koje su pravodobne, a svi kandidati ispunjavaju formalne uvjete natječaja. Navodi da je jedan od podnositelja prijave ujedno i član Općinskog vijeća Općine Majur, izabran na lokalnim izborima održanima 2017.g. na nezavisnoj listi Klementine Karanović te da je navedeni s Općinom Majur sklopio ugovor za obavljanje jednokratnih poslova koji se odnose na uređenje društvenih domova u postupku jednostavne nabave koji je proveden sukladno uputama Povjerenstva.Dužnosnica traži mišljenje Povjerenstva kako postupiti obzirom na nastalu situaciju potencijalnog sukoba interesa.

Izvjestitelj navodi da je Povjerenstvo prethodno dalo mišljenje na zahtjev dužnosnice Klementine Karanović, u kojem se navodi da sukladno odredbama ZSSI-a nema zapreka da Općina Majur, u postupku odabira poslovnog subjekta koji će za općinu obavljati poslove manjih popravaka na objektima u vlasništvu navedene Općine, po provedenom postupku i uz ispunjenje propisanih uvjeta, stupi u poslovni odnos s trgovačkim društvom MILORADIĆ j.d.o.o. čiji je vlasnik i direktor ujedno vijećnik Općine Majur, izabran na nezavisnoj listi općinske načelnice za Općinu Majur te da se upućuje dužnosnica da u cilju zaštite vjerodostojnosti te očuvanja povjerenja građana u tijela Općine Majur, kao i u dužnosnike i osobe koje obavljaju javne dužnosti, Općina Majur za nabavu radova provede postupak, koji će uključivati poziv na dostavu ponude najmanje trima poslovnim subjektima, objavu navedenog poziva na internetskim stranicama Općine, obavijest članovima Općinskog vijeća Općine Majur da predmetno trgovačko društvo sudjeluje u tom postupku te objavu odluke o odabiru najpovoljnijeg ponuditelja na internetskim stranicama Općine Majur.

Izvjestitelj predlaže da se donese mišljenje da obzirom da član Općinskog vijeća Općine Majur, nije dužnosnik u smislu članka 3. ZSSI-a, na njega se ne primjenjuju odredbe ZSSI-a. Imajući u vidu da je obnašanje dužnosti člana Općinskog vijeća Općine Majur javna dužnost, bilo bi uputno da dužnosnica kontrolira zakonitost i transparentnost provedbe javnog natječaja za prijam u službu u Jedinstvenom upravnom odjelu Općine Majur, u kojem se prijavio ………………….. te da radi jačanja povjerenja u tijela javne vlasti na sjednici Općinskog vijeća Općine Majur izvijesti članove tog tijela kao i javnost objavom na internetskoj stranici Općine Majur da se navedeni član Općinskog vijeća Općine Majur prijavio na taj javni natječaj. Nespojive dužnosti s istodobnim obnašanjem dužnosti člana predstavničkog tijela jedinice lokalne ili područne (regionalne) samouprave propisane su člankom 78. stavka 1. Zakona o lokalnim izborima, a za mjerodavno tumačenje tih odredbi upućuje se dužnosnica obratiti se Ministarstvu pravosuđa i uprave.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-74/20, na zahtjev dužnosnika SLOBODANA KATUNARA, zamjenika gradonačelnika Grada Lipika,** iznosi predmet i navodi da je dužnosnik podnio zahtjev kojim traži mišljenje Povjerenstva o tome postoji li sukob interesa zamjenika gradonačelnika Grada Lipika vezano za eventualno obnašanje dužnosti predsjednika ili člana Uprave Hrvatskih šuma d.o.o., trgovačkog društva koje je u stopostotnom državnom vlasništvu i kojem je osnivač Vlada Republike Hrvatske. Pritom, dužnosnik naglašava kako Grad Lipik nema poslovnih odnosa s navedenim trgovačkim društvom, osim zakonske obveze uplate šumskog doprinosa od strane Hrvatskih šuma Gradu Lipiku te da on dužnost zamjenika gradonačelnika obnaša volonterski.

Izvjestiteljica predlaže da se donese mišljenje da na temelju članka 14. stavka 1. ZSSI-a te na temelju članka 20. stavka 3. ZSSI-a dužnosnik ne može za vrijeme obnašanja navedene dužnosti kao niti u razdoblju od 12 mjeseci od dana prestanka obnašanja iste dužnosti, obavljati funkciju predsjednika ili člana uprave trgovačkog društva Hrvatske šume d.o.o.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-75/20, na zahtjev dužnosnice MARTINE GRMAN KIZIVAT, zastupnice u Hrvatskom saboru** iznosi predmet i navodi da je dužnosnica podnijela zahtjev kojim traži mišljenje u vezi neutvrđenih potraživanja prema poslodavcu. Navodi da je prošle godine dobila sudski spor koji je vodila sa poslodavcem, vraćena je na radno mjesto, ali ostalo je potraživanje za razliku plaće koji su joj dužni namiriti. Kako se još uvijek nisu uspjeli nagoditi, planira podignuti tužbu za isplatu razlike plaće. Moli odgovor treba li neutvrđena potraživanja navoditi u imovinsku karticu pod ostala potraživanja ili pod napomenu obzirom da iznos nije još poznat, odnosno treba li neutvrđena potraživanja uopće unositi u imovinsku karticu. Drugo pitanje se odnosi na predugovor koji su suprug i ona potpisali za kupnju stana za koji su dali i kaparu.

Izvjestiteljica predlaže da se donese očitovanje da ucilju očuvanja transparentnosti i postupanja sukladno načelima djelovanja državnih dužnosnika propisanih u čl. 2. i čl. 5. ZSSI-a, upućuje se dužnosnica da potraživanje za razliku plaće od poslodavca navede u izvješću o imovinskom stanju, pod rubrikom „Napomene“ te se upućuje da činjenicu potpisivanja predugovora za kupnju stana te naknadnu namjeru isplate ostataka kupoprodajne cijene, kao i način isplate, navede u izvješću o imovinskom stanju, pod rubrikom „Napomene“.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **M-76/20, na zahtjev dužnosnice BLAŽENKE DIVJAK, ministrice znanosti i obrazovanja do 22. srpnja 2020.g.,** iznosi predmet i navodi dužnosnica podnijela zahtjev za mišljenjem u kojem navodi da se nakon mandata ministrice znanosti i obrazovanja vratila na svoje ranije radno mjesto redovite profesorice u trajnom zvanju na Sveučilištu u Zagrebu, Fakultet organizacije i informatike te joj je radni odnos počeo 27. srpnja 2020.g, pri čemu nije koristila niti jednu od mogućih pogodnosti kao bivša dužnosnica. Dužnosnica nadalje navodi da na Fakultetu organizacije i informatike kao znanstvenica treba dobiti raspored na pojedine znanstvene i stručne projekte, među kojima su i projekti na kojima je sudjelovala u odlučivanju ili donosila odluke kao ministrica. Dužnosnica pojašnjava da je donošenje odluka bilo isključivo formalne naravi jer su odluke donesene na temelju mišljenja nezavisnih recenzenata, nadležnih tijela i uprava, a financiraju se sredstvima europskih fondova. Riječ je o projektima „e-Škole: Razvoj sustava digitalno zrelih škola (II. faza)“ i „Study4Career: Razvoj cjelovite podrške ranom razvoju karijera studenata Fakulteta organizacije i informatike“. Projekt „e-Škole“ se financira iz europskih fondova ESF i ERDF. Nositelj projekta je CARNET, a Fakultet organizacije i informatike je jedan od partnera. Dužnosnica navodi da je na projektu „e-Škole“ radila kao znanstvenica i prije mandata ministrice, ali je sve aktivnosti prekinula u trenutku stupanja na dužnost, a njena uloga kao voditelja tima za analitike učenja bila je istraživačka te bi takva bila i u nastavku projekta koji je sada u završnoj fazi odobravanja. Nositelj projekta „Study4Career“ je Fakultet organizacije i informatike. Projekt se financira se iz ESF-a, a dužnosnica pojašnjava da je za navedeni projekt formalno bila nadležna za potpisivanje ugovora u ime Ministarstva znanosti i obrazovanja. Dužnosnica bi na projektu sudjelovala kao nositeljica nekoliko kolegija na preddiplomskom, diplomskom i doktorskom studiju. Rad dužnosnice na navedenim projektima bio bi reguliran posebnim odlukama Fakulteta na jednak način kao za sve druge profesore i znanstvenike na Fakultetu koji sudjeluju u izvođenju projekata, a u skladu sa Zakonom o znanstvenoj djelatnosti i visokom obrazovanju te Granskim kolektivnim ugovorom za znanost i visoko obrazovanje.

Izvjestiteljica predlaže da se donese mišljenje da sukladno odredbama ZSSI-a, nema zapreke da dužnosnica nakon prestanka obnašanja dužnosti, kao redovita profesorica na Fakultetu organizacije i informatike, Varaždin, sudjeluje u radu na projektima „e-Škole“ i „Study4Career“.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-179/20, na zahtjev TOMISLAVA MISIRA, voditelja odsjeka za poslove gradonačelnika Grada Imotskog** iznosi predmet i navodi da gospodin Tomislav Misir podnio zahtjev u kojem postavlja pitanje može li gradonačelnik Imotskog, Ivan Budalić, koji se odlučio zamrznuti mirovinu i primati plaću saborskog zastupnika, ujedno primati i naknadu za obnašanje dužnosti gradonačelnika Imotskog koju je do sada primao sukladno članku 6. Zakona o plaćama u lokalnoj i područnoj ( regionalnoj) samoupravi.

Izvjestiteljica predlaže da se donese očitovanjeda na temelju članka 12. ZSSI-a, dužnosnik ne smije istovremeno primati plaću za obnašanje dužnosti zastupnika u Hrvatskom saboru i naknadu za obnašanje dužnosti gradonačelnika Grada Imotskog.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **M-79/20 ANTO BARBARIĆ, zamjenik gradonačelnika Grada Pleternice,** iznosi predmet i navodi da je dužnosnik podnio zahtjev za mišljenjem u kojem navodi da je Gradsko vijeće Grada Pleternice na svojoj 16. sjednici održanoj dana 15. lipnja 2020.g. donijelo Odluku o drugim mjerama za ublažavanje negativnih posljedica na gospodarstvo uzrokovanih korona virusom (COVID-19) na području Grada Pleternice kojom je utvrđena potpora u svrhu ublažavanja negativnih posljedica na gospodarstvo koje su uzrokovane korona virusom, a koja se odnosi na gospodarske subjekte na području Grada Pleternice. Sukladno navedenoj Odluci korisnici potpore su „subjekti malog gospodarstva“ (trgovačka društva i obrti) utvrđeni Zakonom o poticanju razvoja malog gospodarstva. Slijedom navedenoga, Grad Pleternica raspisao je Javni poziv za podnošenje prijava za dodjelu potpora za ublažavanje negativnih posljedica na gospodarstvo uzrokovanih korona virusom (COVID-19) na području Grada Pleternice. Na predmetni Javni poziv dostavljena je prijava subjekta malog gospodarstva MICROPLET, obrt za izradu alata, preradu plastike i obradu metala, Pleternica u vlasništvu dužnosnikove supruge. Dužnosnik nadalje navodi da je kao zamjenik gradonačelnice prenio obrt na suprugu zbog odlaska u mirovinu, što je i upisano u Obrtnom registru. Dužnosnik ističe da dužnost zamjenika obavlja volonterski te da ni na koji način ne sudjeluje u odlučivanju o dodjeli potpora koje su predmet Javnog poziva. Dužnosnik od Povjerenstva traži mišljenje može li i na koji način obrt u vlasništvu supruge biti prihvatljiv korisnik prava na dodjelu nepovratnih potpora Grada Pleternice u svrhu ublažavanja negativnih posljedica na gospodarstvo uzrokovanih korona virusom.

Izvjestiteljica predlaže da se donese mišljenje da Grad Pleternica može stupiti u poslovni odnos s obrtom MICROPLET, u vlasništvu bračnog druga dužnosnika, ukoliko dužnosnik Anto Barbarić, zamjenik gradonačelnice Grada Pleternice i Grad Pleternica postupe u skladu s uputama Povjerenstva a u cilju izbjegavanja sukoba interesa. Dužnosnik je dužan izuzeti se od svakog, pa i posrednog, oblika sudjelovanja u provedbi postupka Javnog poziva za podnošenje prijava za dodjelu potpora za ublažavanje negativnih posljedica za gospodarstvo uzrokovanih korona virusom (COVID-19) na području Grada Pleternice, posebice od imenovanja i sudjelovanja u radu povjerenstva koja će provesti navedeni Javni poziv, donošenja odluke o dodjeli potpora te potpisivanja ugovora s poslovnim subjektom - korisnikom potpore u vlasništvu dužnosnikove supruge. Dužnosnik je nadalje, prije donošenja odluke o dodjeli potpore, dužan članovima Gradskog vijeća Grada Pleternice deklarirati okolnost da je obrt u vlasništvu njegovog bračnog druga podnio prijavu na navedeni javni poziv te istu okolnost javno objaviti na internetskim stranicama Grada Pleternice. Nadalje, dužnosnik, odnosno Grad Pleternica, dužni su prije stupanja u poslovni odnos, dostaviti Povjerenstvu dokumentaciju iz koje je vidljivo kako su provedene upute Povjerenstva.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**